**email:** [**belmedwd@gmail.com**](mailto:belmedwd@gmail.com) **blog:** [**http://b-elme-dwd.blogspot.gr/**](http://b-elme-dwd.blogspot.gr/)

Β ΕΛΜΕ ΔΩΔΕΚΑΝΗΣΟΥ

Αρ. πρωτ. : 6/21 -02-2018

**Δελτίο Τύπου για τη συγκέντρωση διαμαρτυρίας στην Κω με αίτημα την αποκατάσταση των σεισμόπληκτων σχολικών κτιρίων της πόλης**

Η Β ΕΛΜΕ Δωδεκανήσου χαιρετίζει όλους αυτούς που έδωσαν με δυναμικό τρόπο το παρών, την Παρασκευή 16 Φλεβάρη στην πλατεία Ελευθερίας της Κω, στη συγκέντρωση διαμαρτυρίας για τη μεγάλη καθυστέρηση της αποκατάστασης των σχολικών κτιρίων που χτυπήθηκαν από τον φονικό σεισμό του Ιουλίου: τους μαθητές, τους συλλόγους γονέων και κηδεμόνων, το σύλλογο εκπαιδευτικών της Αβάθμιας εκπαίδευσης Κω-Νισύρου, το εργατικό κέντρο βόρειας Δωδεκανήσου, το σύλλογο γυναικών Κω, τον αγροτικό σύλλογο Κω, όλους τους εργαζόμενους και συμπολίτες που βρέθηκαν εκεί με το αυτονόητο και επιβεβλημένο αίτημα να δοθούν άμεσα όλα τα σχολεία επισκευασμένα και ασφαλή στους μαθητές τους, ώστε η επόμενη σχολική χρονιά να τους βρει στον φυσικό τους χώρο.

Δυστυχώς, η ενημέρωση που δόθηκε από τον Δήμαρχο Κω στους συγκεντρωμένους δημιούργησε μεγαλύτερη ανησυχία και αγανάκτηση. Η πρόβλεψή του ότι οι εργασίες αποκατάστασης δεν θα ξεκινήσουν πριν τις 25 Μαρτίου, ότι ένα μόνο από τα τρία σχολεία θα είναι έτοιμο τον Σεπτέμβρη, ότι οι συμβάσεις των έργων αποκατάστασης βρίσκονται ακόμη προς υπογραφή σε αρμόδιες υπηρεσίες (αποκεντρωμένη διοίκηση Αιγαίου, ελεγκτικό συνέδριο) αποκαλύπτει τον μεγάλο κίνδυνο να συνεχιστεί για πολύ ακόμα η ταλαιπωρία εκατοντάδων μαθητών, των οικογενειών τους και των εκπαιδευτικών.

**ΤΕΡΜΑ ΠΙΑ ΣΤΟΝ ΕΜΠΑΙΓΜΟ!**

Υπάρχουν σοβαρές ευθύνες για αυτή την καθυστέρηση και στην πλευρά του Δήμου και στην πλευρά της Κυβέρνησης. Και οι δυο είναι μέρος του προβλήματος. Ας μη μεταθέτει ο ένας στον άλλο τις ευθύνες τους. Ας ξεμπερδεύουν με τη γραφειοκρατία που αυτοί δημιούργησαν και ας μην την επικαλούνται ως άλλοθι. Δικοί τους μηχανισμοί είναι οι υπηρεσίες οι οποίες πρέπει να βάλουν τις περίφημες τελικές υπογραφές.

Η Β ΕΛΜΕ Δωδεκανήσου καλεί τους συλλόγους γονέων και κηδεμόνων και τα 15μελή μαθητικά συμβούλια να πάρουν την υπόθεση στα χέρια τους. Να συζητήσουν, να οργανώσουν και να συνεχίσουν με πιο δυναμικό τρόπο τις κινητοποιήσεις τους.

**ΤΗΝ ΕΠΟΜΕΝΗ ΣΧΟΛΙΚΗ ΧΡΟΝΙΑ ΟΛΟΙ ΟΙ ΜΑΘΗΤΕΣ ΣΤΑ ΣΧΟΛΕΙΑ ΤΟΥΣ!**

**ΚΑΝΕΝΑ ΣΧΟΛΕΙΟ ΣΕ ΑΠΟΓΕΥΜΑΤΙΝΗ ΛΕΙΤΟΥΡΓΙΑ !**

Για το ΔΣ

Ο Πρόεδρος Ο Γραμματέας

ΣΤΕΛΙΟΣ ΚΡΙΑΡΑΣ ΣΤΑΜΑΤΗΣ ΚΟΥΡΟΥΠΗΣ